**Referat af Dansk Filosofisk Selskabs bestyrelsesmøde den 13. november kl. 12-15 på Syddansk Universitet i Odense.**

Tilstede var Asger Sørensen, Cynthia M. Grund, William Mathorne (ny repræsentant for *TIDskrift*), Lars Binderup (en del af tiden) og Erik Bendtsen (ny redaktør af *Filosofiske Anmeldelser*)

Afbud: Andreas Beck Holm, Søren Riis, Finn Collin, Kresten Lundsgaard, Louise Jensen, Jørgen Huggler, Lisbeth Jørgensen, Peter Storm-Henningsen

Fraværende uden afbud: Øjvind Larsen, Jon Boisen

Følgende punkter på den udsendte dagsorden blev behandlet:

1. Valg af ordstyrer

Erik Bendtsen blev valgt som ordstyrer – og som referent i Andreas’ fravær.

1. Godkendelse af dagsordenen

Dagsordenen blev énstemmigt godkendt.

1. Godkendelse af referatet fra forårets bestyrelsesmøde

Der var almen tilslutning til godkendelse af referatet, der har været tilgængeligt på selskabets hjemmeside.

1. Årsmøde 2018 (RUC)

Esther Oluffa Pedersen var forhindret i at deltage i bestyrelsesmødet, men deltog som repræsentant for forberedelseskomitéen på RUC telefonisk i mødet. Esther kunne melde, at udviklingen skred planmæssigt frem. Hovedtalerne var blevet gjort opmærksom på forventningen om et bidrag til *Danish Yearbook of Philosophy*. Asger forespurgte Esther, om det var passende at præsentere Dansk Filosofisk Selskab allerede ved begyndelsen af årsmødet, eller om værtsuniversitetet alene skulle stå for velkomsten. Esther var positiv og ville vende det med medlemmerne af forberedelseskomitéen og vende tilbage inden fjorten dage.

Efter samtalen med Esther blev sessionernes indhold og spredning diskuteret. Der var enighed om, at opfordre til at påtage sig opgaven som tovholdere i tilknytning til sessionerne og til at gøre opmærksom på mulighederne for at publicere artikler i selskabets internationale tidskrift: *Danish Yearbook of Philosophy*. Der var også enighed om at opfordre til mulige studentersessioner med tilhørende tovholderfunktioner og derudover mulig afholdelse af paneldiskussioner og invitation af forskellige personer. F.eks. ’Hvad er filosofi?’.

Første frist for tilmelding af tovholderrollen og for tilmelding af foredrag er primo december, hvis man gerne vil have indflydelse på foredragsdag og tidspunkt på dagen. Disse informationer blev udsendt med DFS nyhedsbrev primo november og findes på RUCs hjemmeside for mødet. Der kommer yderligere et DFS nyhedsbrev medio december med foreløbigt program og tilmeldte oplæg. Allersidste frist for registrering af oplæg er den 15. januar. Registrering af oplæg kan kun ske med titel og abstract. Der er indbygget grænser for, hvor langt et abstract kan være, men det kan til gengæld være meget kort.

Den nuværende teknologi er ikke problemfri, og ændringer ville være ønskelige, men man ønsker ikke at presse den nuværende tekniker unødigt, da han arbejder for ganske små penge, og DFS har heller ikke de store ressourcer.

Asger fortalte også, at han har holdt et møde med Fatima Sabir om årsmødet, og der var anerkendelse til RUC for at være bedre forberedt på dette tidspunkt end de seneste år. Vi var stadig bagud i forhold til DFS årsplanen, men alt synes nu at være på plads i modsætning til det forrige årsmøde på DPU, som ikke ville bidrage organisatorisk med fx hjemmeside, og i modsætning til året før på KU, da der i forbindelse med afskedigelser opstod store problemer.

Diskussionen vendte tilbage til indholdet og spredningen af sessionerne. Nogle af de områder, der blev diskuteret, var koblingen mellem ontologi og metafysik. Her foresloges deling af de to områder bl.a. af hensyn til Heideggerianere. Der var også ønske om en mere klar session for ’Logik og matematikkens filosofi’. Og om at have selvstændige sessioner for ’Erkendelsesteori’ og ’Videnskabsteori’ og/eller ’Videnkabsfilosofi’.

Forberedelseskomitéen og tovholderne opfordres til at overveje koblingerne generelt, og om der er spredning nok. Også for at spare tovholderne, så de ikke skal bruge hele mødet på at styre en lang række parallelsessioner. Bedre med flere tovholdere, som så til gengæld får mulighed for at holde fri og gå til andre sessioner.

Det blev også diskuteret, om der var noget man savnede? Der var enighed om, at der skulle være plads til alle lejre. Der synes at være en nedgang i deltagelse fra analytisk filosofi på det seneste, og der var ingen sessioner om ’sprogfilosofi’. Heller ikke om ’fænomenologi’, ’socialfilosofi’ eller ’ledelsesfilosofi’. ’Miljøfilosofi’ blev nævnt som et område, der både har en ny selvstændighed, men som også traditionelt er knyttet til andre discipliner. Der har tidligere være fx sessioner for ’Fænomenologi og bevidsthedsfilosofi’ og ’Fænomenologi og ontologi’. Æstetik er også en disciplin i opbrud og med en ny bredde. Dog stadig stor ros til RUC for den bestående bredde.

1. Strukturændring af DFS

Asger: Kassereren forlader sin post efter næste generalforsamling, dvs. ved forårets konstituerende bestyrelsesmødemøde. Derfor er der behov for at finde en ny kasserer, og der er problemer med de ændringer, dette indebærer med hensyn til banksystemer med mere.

En mulighed er at skifte bank. Vi har Danske Bank, som har meget omstændelige procedurer. En anden bank har måske et smidigere system med hensyn til personskifter på poster i bestyrelsen. Asger har taget kontakt til Arbejdernes Landsbank for at undersøge dette forhold, men der er endnu ingen afklaring. Problemet er, at tiltag mod hvidvaskning af penge i banksystemet har gjort dette usmidigt i forhold til organisationer som vores.

En anden mulighed er at ændre selskabets struktur. Eventuelt i retning af en mindre bestyrelse eller forretningsudvalg (evt. formand, næstformand, sekretær og kasserer) valgt af eller konstitueret af og i samarbejde med et repræsentantskab, så det er den samme samlede kreds af udpegede og valgte, der fortsat står for selskabets ledelse og drift.

1. Kommende årsmøder

De kommende to årsmøde efter 2018 er bekræftede. År 2019, som er selskabets 20 års fødselsdag, afholdes årsmødet i Vejle hos Erhvervsakademiet Lillebælt og dernæst 2020 på Syddansk Universitet, Odense.

I forbindelse med mødet i Vejle mener Peter, at man ville kunne få det lokale erhvervsliv til at finansiere en ekstra session med reception aftenen før normal start. Man kunne dermed udvide mødet for dem, der har mulighed for at deltage så tidligt og få et internationalt navn til at holde oplæg og trække tilhørere. Der tænkes i denne forbindelse på Dan Zahavi, som har givet tilsagn og også vil bidrage til *Danish Yearbook*.

Cynthia gjorde i denne forbindelse opmærksom, at vi hermed har fået et første eksempel på initiativ fra de institutioner, der ligger uden for de traditionelle universitetsbyer, og som aftager filosofikandidater. Der tænkes her på såvel filialer af universiteterne og ikke mindst University Colleges. Disse udgør en tom plads i vores foreningskontekst og burde inddrages i selskabets arbejde, fx ved en fast plads i bestyrelsen, ligesom TIDskrift og Gymnasieskolen. Dermed opstår også muligheden for afholdelse af selskabets årsmøde på et University College i fremtiden. Man kunne tænke sig, at UC’ere for fremtiden fik en plads i rotationen af årsmøder, og den idé var til opbakning til. Dvs. den tages op på kommende møde mhp. at finde plan for dette.

1. *Danish Yearbook of Philosophy*

*Danish Yearbook* foreligger nu fra årgang 25 til 49 elektronisk tilgængeligt mod betaling hos Brill, men den kan gøres tilgængelig for offentligheden, når de respektive danske universitetsbiblioteker køber adgang. Det kræver, at man anbefaler en sådan kobling til ”sit” universitetsbibliotek via linket på hjemmesiden: ”Recommend to your library”. Alt dette er kommet i stand takket være Asger.

Finn Collin, som er den nuværende chefredaktør af årsskriftet, har holdt et møde med Asger, som er managing editor om et generationsskifte. Finn leverer en indsats, der er svær at erstatte, og er heldigvis villig til at fortsætte. Så indtil videre fortsætter den nuværende ordning, men Asger vil gerne på sigt at overtage rollen som chefredaktør. Jakob Dahl Rendtorff er også villig til at fortsætte som ’review editor’. Disse reviews er mere tænkt som korte oplysende præsentationer af det danske filosofiske miljøers produktion på engelsk, tysk og fransk til en udenlandsk offentlighed end som kritiske anmeldelser.

Vi har nu en fem års kontrakt med Brill Publishers. Der her blevet mulighed for mere plads i skriftet med et aftalt gennemsnit på 156 sider. For kvalitet og anerkendelse er det dog vigtigt, at kunne afvise ikke-kvalificerede bidrag md henvisning til, at der fyldt op.

Næste nummer 50 bliver et temanummer om Kants ’Evige fred’. Nummer 51 bliver et åbent nummer, hvor der stadig er plads til en artikel eller to. Nummer 52 har temaet ’Idéer om universitet’, og der er allerede et ”call for papers” på DFS hjemmeside. Det knytter an til en afholdt større konference afholdt på Aarhus Universitet og cfp er sendt ud i denne kreds.

Det går godt for *Danish Yearbook of Philosophy* ifølge Finn og Asger.

I forbindelse med det kommende årsmøde bliver der afholdt en ”paper”konkurrence for studerende. Vinderen går automatisk videre til peer-review. Papers, der ønsker at deltage i konkurrencen skal være uploadet til *Danish Yearbook of Philosophy*. Hensigten er at styrke de Ph.d.-studerendes engagement og den tidlige tilmelding til årsmødet. Ligesom satsningen på University Colleges. Det blev meddelt, at selskabets nyhedsbrev nu når ud til 600-700 personer.

1. Samarbejde med DM

Samarbejdet med Dansk Magisterforening har i den seneste omgang bevirket, at selskabet nu har fået etableret betalingsservice. Det har været en dyrebar hjælp til selskabet. Hjælpen fra DM kom oprindeligt i stand tilbage i 2011, da selskabet var i store organisatoriske problemer. Der blev indgået aftale, som var led i DM strategi for at støtte faglige selskaber.

Dette samarbejde var dog næsten ophørt i årene 2015-16, da DM satsede mere på faglige tilbud til de enkelte medlemmer end på de faglige selskaber. Takket være kontakt i DM fik Asger genetableret samarbejdet i 2016, og vi fik ansat Sofie, der har været en uvurderlig hjælp ved indførelsen af betalingsservice. Men samarbejdet er stadig skrøbeligt, og derfor har Asger fornyligt kontaktet DMs forkvinde mhp. stabilisering.

1. Medlemskampagne, Betalingsservice etc.

Blev berørt under punkt 8.

1. Hjemmesiden

Er velfungerende.

1. Kalender
2. Bogliste
3. Filosofiske Anmeldelser
4. Nyhedsbrev

Kalenderen og nyhedsbrevet er gode hænder hos Jacob Spangenberg og Andreas Beck. Der var anerkendelse til nyhedsbrevets nye udseende og opstramning af indholdet.

Bogliste og *Filosofiske Anmeldelser* i ligeså i gode hænder hos Louise og Erik. Der er kommet to numre foreløbigt i år.

1. TIDskrift – William

Cynthia spurgte til TIDskrift og det miljø, som man stræber efter at etablere for studerende. Det burde ifølge Cynthia suppleres med et samarbejde om at etablere et miljø for ph.d. studerende. Ph.d studerende klager over et manglende miljø. Dette kunne fx hjælpes med en reception for ph.d. studerende i forbindelse med årsmødet. Der er ikke længere en national ph.d. skole. Og der mangler derfor en hjælp til etablering af sådanne netværk. Selskabet ville kunne bekoste udgifter til f.eks. vin ved en sådan lejlighed. William kender en del ph.d. studerende og vil tage kontakt til disse om mulig afholdelse af et sådant arrangement. Erik lovede at spørge på Roskilde Universitet.

TIDskrift bibeholder den nuværende udgivelsesstrategi med to numre om året. Redaktionen har afholdt et arrangement for de studerende på DPU. Redaktionen har ikke for nuværende kontakt med Aalborg Universitet, men man prøver at reetablere denne, fx ved at kontakte Kresten. Har heller ikke kontakt til studerende på CBS. Men ellers er der stor interesse på KU og RUC. Det blev meddelt, at man kan biddrage til et halvt år efter afsluttet kandidatgrad.

11a) Vedrørende samarbejdet med gymnasieskolens repræsentanter meddelte Asger, at Finn Jespersen var gået på pension for år tilbage, og at hans afløser, forkvinden for Filosofilærerforeningen for Gymnasiet og HF Jeanette Hougaard har kun havde deltaget i få DFS bestyrelsesmøder. I stedet har Lisbeth Jørgensen fra Filosofilærerforeningen vist interesse for at deltage i bestyrelsen, og Asger havde efter aftale fulgtes med Lisbeth i toget til Odense. Hun skulle til møde i Fredericia i Filosofilærerforeningen, hvor hun bl.a. vil stille sig til rådighed som foreningens repræsentant i DFS bestyrelse, og hun kunne derfor ikke deltage i vores møde. Lisbeth kunne også fortælle noget om situationen for filosofifaget i gymnasieskolen, på HF og Teknisk Gymnasium. I STX (Det Almene Gymnasium) er antallet af studieretninger reduceret til 22, men de enkelte gymnasier har dog mulighed for at oprette en studieretning med filosofi som en del af denne studieretning. Ellers eksisterer faget fortsat som valgfag nogle steder. Det er indtil videre svært at sige om faget er styrket eller svækket, men eleverne skal nu i filosofifaget fokusere på fire størrelser, nemlig på karrieremuligheder, globalisering, anvendelighed og innovation. Hvilket måske stiller filosofi i en vanskeligere situation i denne sammenhæng.

Idéhistorie er blevet stærkt styrket, da Idé- og teknologihistorie er blevet obligatorisk på HTX. AU idéhistorie og filosofi vil udbyde 20 ECTS efteruddannelse for at opnå undervisningskompetence i faget.

1. Eventuelt

Herunder blev det nævnt, at Johanna Seibt har fået en del forskningspenge til et projekt om robotter, og at en session på årsmødet med tema Robofilosofi ville være en god idé.

Erik Bendtsen